Det svenske sejlskib Lady Ellen skal være et nordjysk maritimt vartegn. Det mener en gruppe skagboer, der nu forsøger at lokke investorer frem med pengepungen og investere i, at skibet fast kan ligge til kaj i Skagen.

Prisen er 24 millioner svenske kroner, og sejlskibet Lady Ellen er netop nu i Skagen for at sælge sig selv til mulige investorer. - Det er en forretning, som vi forsøger at starte på, det er jo meningen, at folk, der investerer i skibet, skal få afkast - samtidig med, at Lady Ellen er et attraktiv for Skagen som turiststed - såvel som det vil kunne give nye arbejdspladser til området. Det tror vi på, lyder det fra en af idemændene bag, Jørn Grønkjær. Ideen er at sejle ud fra Skagen på mindre charterture omkring den nordlige Danmark i sommerhalvåret, ligesom der er restaurant og overnatningsmuligheder, som man kan bruge til alt fra konferencer til bryllupper. - Vi er sikre på, at Lady Ellen vil blive et flot sejlende fyrtårn for hele den nordlige del af Jylland, fastslår Jørn Grønkjær og tilføjer, at der allerede nu er "god interesse" fra investorernes side.